কিন্তু কিছু দিন আগে আমার এক বন্ধুকে আমাদের পাড়ার ঈদগাহ সম্পর্কে বলছিলাম। বলছিলাম, একটা সময় পুরো এলাকার এমনকি আশপাশের এলাকার লোকজনও আসত আমাদের পাড়ার ঈদগাহে নামাজ পড়ার জন্য। বছরের পর বছর এটাই চালু ছিল। কিন্তু আধুনিক সময়ের সাথে পাল্লা দিয়ে মানুষের মনমানসিকতাও পাল্টে গেল। তাদের মনে হলো আরেক পাড়ার ঈদগাহে গিয়ে নামাজ পড়ব কেন? আমাদের পাড়ায়ই তো খোলা মাঠ আছে, এটাই তো ঈদগাহ হিসেবে ব্যবহার করা যায়। কেউ কেউ আবার আয়ের ব্যাপারটাও দেখল। যেহেতু সদকা-ফিতরার টাকা ভালোই ওঠে। এভাবে পাড়ায় পাড়ায় ঈদগাহ হয়ে গেল। আমাদের পাড়ার ঐতিহ্যবাহী ঈদগাহে নামাজ পড়ার মতো পাড়ার লোকজন ছাড়া আর কেউ থাকল না। আমার কথা শুনে বন্ধু বলে উঠল, ঠিক একই দশা নাকি তাদের ঈদগাহেরও। পরে জানলাম, প্রায় সব এলাকায়ই নাকি মানুষ এখন বিচ্ছিন্নভাবে ঈদের নামাজ পড়ে। একই ঈদগাহে পুরো এলাকার মানুষ জড়ো হওয়ার ঘটনা এখন বিরল। তুচ্ছাতিতুচ্ছ কারণে মানুষ বিভক্ত হয়ে পড়েছে। এটা আমাদের ঈদসংস্কৃতির জন্য হুমকিস্বরূপ। ব্যক্তিগত স্বার্থের কারণে যদি ঈদগাহের সংখ্যা বাড়তেই থাকে, তা হলে ঈদ যে সম্প্রীতির বার্তা নিয়ে আসে, সেই বার্তা আমরা কতটুকু সাদরে গ্রহণ করলাম? ঈদের নামাজের পর সব ভেদাভেদ ভুলে গিয়ে যদি অন্যের সাথে কোলাকুলিই না করতে পারলাম, তাহলে কিসের ঈদের নামাজ? বছরে মাত্র দুবারই তো একত্রিত হওয়া। এই দুবার কি একই ঈদগাহে একত্রিত হওয়া যায় না? কেন পাড়ায় পাড়ায় ঈদগাহ থাকতে হবে? একটা সময় ছিল, যখন ঈদের মৌসুম এলেই জমজমাট হয়ে উঠত ঈদকার্ডের দোকানগুলো। আহা! কত রঙ আর বাহারের ঈদকার্ড! সবচেয়ে দৃষ্টিনন্দন কার্ডটি কিনে এনে প্রিয় কিছু কথা লিখে প্রিয়জনের হাতে ধরিয়ে দেয়া কিংবা তার ঠিকানায় পাঠিয়ে দেয়াÑ আহা! ঈদকার্ডের সেই দিনগুলোর কথা মনে করতে গিয়ে যতই আমাদের বুক কাঁপিয়ে দীর্ঘশ^াস বের হোক, তবু মানতেই হবে এই ডিজিটাল সময়ে ঈদকার্ড বড়ই বেমানান। ঈদের শুভেচ্ছা বিনিময় তো থেমে নেই। মোবাইল আছে, ই-মেইল আছে, ফেসবুক আছে, ইমো আছে, ভাইভার আছে, স্কাইপ আছে। যখন তখন যে কাউকে শুভেচ্ছা জানানো যেতে পারে। শুধু মনে শুভ ইচ্ছে থাকলেই হলো।